Cau Gwasanaethau Hamdden Ceredigion yn sgil cynnydd mewn achosion Covid-19 – Golwg360
Cau Gwasanaethau Hamdden Ceredigion yn sgil cynnydd mewn achosion Covid-19
Cau canolfannau hamdden er mwyn "cadw Ceredigion yn ddiogel."
Mae Cyngor Sir Ceredigion wedi penderfynu cau pob canolfan hamdden, pwll nofio a chyfleusterau cysylltiedig sy'n cael eu rhedeg gan y Cyngor, gan fod nifer yr achosion o'r Coronafeirws yn cynyddu'n sydyn.
Daeth Grŵp Rheoli Cyngor Sir Ceredigion i'r penderfyniad gan fod canolfannau hamdden a chyfleusterau cysylltiedig yn lleoliadau risg uchel o ran trosglwyddo'r feirws.
Yn ôl y cyngor bydd y canolfannau'n cau ar unwaith er mwyn sicrhau diogelwch eu cwsmeriaid, eu staff, a'r gymuned ehangach.
Bydd y canolfannau hamdden, y pyllau nofio, a'r cyfleusterau canlynol yn cau:
Ni fydd y cyfleusterau, gan gynnwys caeau chwarae, caeau chwarae ysgolion a chaeau pob tywydd, ar gael i'w defnyddio am y tro.
Camau i "gadw Ceredigion yn ddiogel"
Er bod Cyngor Sir Ceredigion yn cydnabod cyfraniad ymarfer corff i lesiant dinasyddion y sir, dywedant ei fod yn ddyletswydd arnynt i sicrhau bod lledaeniad y coronafeirws yn cael ei atal lle bynnag y bo modd.
Mae'r Cyngor wedi cydweithio ag ysgolion a sefydliadau addysgol eraill er mwyn sefydlu 'swigod' ymhlith dosbarthiadau a grwpiau blwyddyn er mwyn atal disgyblion o wahanol grwpiau rhag dod i gysylltiad agos.
Gan amlaf mae plant a phobol ifanc o bob oedran, o wahanol ysgolion a sefydliadau yn dod at ei gilydd yng Nghanolfannau Hamdden y Cyngor, ond yng nghyd-destun y feirws mae hynny'n tanseilio'r camau sydd wedi eu cymryd gan ysgolion i atal disgyblion rhag cymysgu, yn ôl y Cyngor.
Wrth ddiolch i staff y Gwasanaeth Hamdden, dyweda Cyngor Sir Ceredigion mai "diogelwch y staff a'r cwsmeriaid yw'r brif flaenoriaeth, a gan fod risg uchel y bydd y feirws yn cael ei drosglwyddo, yr opsiwn mwyaf diogel i bawb dan sylw yw cau am y tro.
Bydd y Cyngor yn cadw llygad ar y sefyllfa, ac yn adolygu'r penderfyniad yn seiliedig ar nifer yr achosion yng Ngheredigion.
Ar hyn o bryd, mae Ceredigion yn parhau â'r nifer lleiaf o achosion o Covid-19 yng Nghymru er bod achosion positif wedi eu cadarnhau ym Mhrifysgol Aberystwyth.
Gwesty Cymru'n cael perchnogion newydd
Perchnogion newydd Gwesty Cymru "methu gaddo cael staff dwyieithog"
Gall cyfyngiadau lleol gael eu cyflwyno yn y gogledd wrth i achosion gynyddu
Conwy, Sir y Fflint a Sir Ddinbych ymhlith yr ardaloedd sydd â'r nifer uchaf o achosion o'r coronafeirws yn ystod yr wythnos ddiwethaf